DOI: 10.14457/tu.the.2017.1604
title: การบริหารธุรกิจของบริษัท ไบรท์ทีวี จำกัด ภายใต้ภาวะการแข่งขันของทีวีดิจิทัลไทย

description: การค้นคว้าอิสระเล่มนี้ศึกษาเกี่ยวกับ การบริหารธุรกิจของบริษัท ไบรท์ทีวี จำกัด ภายใต้ภาวะการแข่งขันของทีวีดิจิทัลไทย โดยมีวัตถุประสงค์เพื่อศึกษาปัจจัยแวดล้อมที่ส่งผลต่อการบริหารธุรกิจสถานีโทรทัศน์ของ บริษัทไบรท์ ทีวี จำกัด และศึกษาการบริหารงานของสถานีโทรทัศน์ ไบรท์ทีวี จำกัด โดยใช้วิธีการวิจัยเชิงคุณภาพ ด้วยการสัมภาษณ์แบบเจาะลึก ผู้บริหารระดับสูง ผู้บริหารระดับกลาง และหัวหน้าปฏิบัติงาน รวมถึงการเก็บรวบรวมข้อมูลจากเอกสารที่เกี่ยวข้องและการสังเกตการณ์และการสังเกตแบบมีส่วนร่วม เพื่อนำมาวิเคราะห์การบริหารธุรกิจบริษัท ไบรท์ทีวี ภายใต้ภาวะการแข่งขันของทีวีดิจิทัลไทยจากการศึกษาพบว่า การบริหารงานของบริษัท ไบรท์ทีวี จำกัด ปัจจัยแวดล้อมภายนอกส่งผลต่อการบริหารงานธุรกิจ ปัจจัยด้านความสนใจและความต้องการของผู้รับสาร คือปัจจัยภายนอกที่สำคัญที่สุด เนื่องจาก ผู้ชม ผู้บริโภคสื่อ มีการเปลี่ยนไปจากเดิม จากการเปิดรับสื่อทีวีเป็นสื่อหลักมีการเปลี่ยนแปลงเลือกเปิดรับสารและให้ความสนใจสื่อใหม่มากขึ้น ส่งผลให้ผู้บริหารมีการปรับโครงสร้างธุรกิจเพื่อตอบสนองกับความต้องการของผู้ชมในปัจจุบัน ปัจจัยด้านแรงกดดันทางเศรษฐกิจ คือ ปัจจัยที่ทำให้ธุรกิจได้รับผลกระทบจากการแข่งขันของทีวีดิจิทัลไทย เกิดจากคู่แข่งทางตรง คือช่องทีวีดิจิทัลอีก 23 ช่อง ที่มีการแย่งชิงคนดูส่งผลกระทบต่อเรตติ้งรายการ และยอดผู้สนับสนุนรายการที่ลดลงอย่างมาก และคู่แข่งทางอ้อม คือการแทรกแซงของสื่อใหม่ ที่เข้ามาอย่างรวดเร็ว และมีการแย่งส่วนแบ่งทางการตลาดไปจากสื่อทีวี ส่งผลให้เม็ดเงินโฆษณาที่เป็นรายได้หลักของสถานีโทรทัศน์ลดลงอย่างรุนแรง ปัจจัยแรงกดดันทางการเมืองและสังคม มีผลกระทบกับไบรท์ทีวีในด้านการเข้ามากำหนดขอบเขตการทำงาน ทำให้สิทธิเสรีภาพสื่อในการนำเสนอข้อมูลข่าวสารแก่ประชาชนลดลง จากทั้งการอยู่ภายใต้กรอบการดูแลของ กสทช. และ การบริหารงานประเทศของ คสช. ส่วนปัจจัยด้านแหล่งข้อมูล เหตุการณ์และวัฒนธรรม ยังคงมีผลต่อการทำงานสื่อสารมลชนอย่างมาก เนื่องจากเป็นสถานีข่าว ที่ต้องรายงานเหตุการณ์ต่างๆ ที่เกิดขึ้นในสังคมเป็นหลัก การบริหารจัดการธุรกิจของบริษัท ไบรท์ทีวี จำกัด มีการจัดการด้านการวางแผนจากผู้บริหารระดับสูง มีการแบ่งโครงสร้างองค์การแผนงานตามหน้าที่ โดยผู้บริหารระดับสูงจะเป็นผู้บริหาร ควบคุม และตัดสินใจการทำงานเองทั้งหมดทุกแผนก ทุกฝ่าย เนื่องจากเป็นสถานีโทรทัศน์ขนาดเล็กที่สุด ผู้บริหารระดับสูงมีความเป็นผู้นำ มีอำนาจในการตัดสินใจ ในทุกๆ เรื่องด้วยตัวเองทั้งสิ้น การวิเคราะห์ปัจจัยแวดล้อมที่ส่งผลต่องานบริหารสถานีโทรทัศน์ ในด้านจุดแข็ง จุดอ่อน โอกาส อุปสรรค จะทำให้องค์กรทราบถึงจุดยืนของตนเองส่งผลต่อการกำหนดกลยุทธ์ ซึ่งไบรท์ทีวีได้มีการกำหนดกลยุทธ์เพื่อให้สอดคล้องกับภาวะการแข่งขันของทีวีดิจิทัลไทย ด้วยการปรับโครงสร้างองค์การ ในปี 2561 แบ่งออกเป็น 4 โมเดลธุรกิจ คือ Bright TV20, Bright Digital, BMY Agency และ B20 Shop ด้วยการปรับโครงสร้างธุรกิจจึงทำให้ผู้บริหารต้องมีการติดตามประเมินผลและควบคุมกลยุทธ์ทุกอย่างด้วยความระมัดระวัง การบริหารงานภายในของบริษัท ไบรท์ทีวี จำกัด ปัจจัยด้านเทคโนโลยีที่ส่งผลต่อการบริหาร คือช่องไบรท์ทีวีมีการลงทุนเครื่องมือและอุปกรณ์ เพื่อรองรับการเป็นสถานีโทรทัศน์ที่เพียบพร้อมแล้ว แต่การปรับตัวของสื่อที่รวดเร็วส่งผลให้ไบรท์ทีวีต้องมีการพัฒนาด้านสื่อให้ครอบคลุมต่อการใช้งาน ทั้งสื่อดั้งเดิมและสื่อใหม่ ด้านความสามารถทางวิชาชีพสื่อ คือปัจจัยที่ส่งผลกระทบต่อการทำงานของบริษัท เนื่องจากการเปลี่ยนแปลงของสื่อ ส่งผลให้นักสื่อสารมวลชนในปัจจุบันไม่ใช่คนที่มีความสามารถในการทำงานสื่อเพียงแค่ด้านเดียวเท่านั้น แต่จะต้องเป็นคนที่มีความรู้ ความสามารถในการใช้สื่อได้หลากหลายและเหมาะสมกับข้อมูลเนื้อหานั้นๆ เพื่อที่จะทำให้ตอบสนองต่อความต้องการของผู้ชม และได้ทำหน้าที่สื่อมวลชนได้อย่างมีประสิทธิภาพ บริษัทยังคงต้องการบุคลากรที่มีความรู้ความสามารถและความเข้าใจสื่อมาทำงานและยังคงต้องพัฒนาบุคลากรเดิมให้มีความรู้ ความสามารถเท่าทันเทคโนโลยี เพื่อจะสามารถปฏิบัติงานด้านสื่อสารมวลชนให้มีคุณภาพต่อไปการปรับแผนการดำเนินงาน โครงสร้างองค์การ การทำงาน ทำให้บริษัทมีการเปลี่ยนแปลงจากเดิมอย่างมาก ถือเป็นจุดเริ่มต้นในการทำธุรกิจที่มีการปรับเปลี่ยนจากการบริหารงานสื่อโทรทัศน์ ไปสู่การบริหารงานด้านสื่อใหม่มากขึ้น ผู้บริหารและพนักงานไบรท์ทีวียังคงต้องมีการพัฒนาศักยภาพการทำงานต่อไปเพื่อทำให้บริษัท ไบรท์ทีวี จำกัด ดำรงอยู่ต่อไปได้ภายใต้ภาวะการแข่งขันของทีวีดิจิทัลไทย